Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: 3. A kintlevőségek, befektetések, mérlegen kívüli tételek és a fedezetek minősítésének és értékelésének szempontjairól szóló 27/1998. (X. 21.) PM rendelet 4. §-a értelmében a hitelintézetek adósminősítési szabályzatot kötelesek
Paragraph Index: 1418

4. A Hpt. 51. § (1) bekezdésnek a) pontja alapján: „banktitok csak akkor adható ki harmadik személynek, ha a pénzügyi intézmény ügyfele, annak törvényes képviselője a rá vonatkozó kiszolgáltatható banktitokkört pontosan megjelölve közokiratba vagy teljes bizonyító erejű magánokiratba foglaltan kéri, vagy erre felhatalmazást ad.” A Citibank Rt. által 1999 márciusában bevezetett adatvédelmi nyilatkozat formailag eleget tesz a hitelintézeti törvény idézett rendelkezésének, azonban tartalmát tekintve sérti az adatalanyok információs önrendelkezési jogát. A nyilatkozat c) pontjában az ügyfél felhatalmazza a bankot, hogy a rá vonatkozó adatokat, kivéve a pénzügyi információt, az ott meghatározott célok érdekében harmadik személyek részére kiadhassa. A harmadik személyek számára kiszolgáltatható banktitokkör azonban nincs pontosan megjelölve. A bank által nevesített célok között szerepel a Citibank Rt. megbízásából végzett „fogyasztói kutatás”, ami valószínűsíthető, hogy pontatlanul, de a piackutatás — az érintettek fogyasztói szokásának vizsgálata — fogalmával egyezik meg. A banktitoknak minősülő adatok piackutató szervnek történő továbbításhoz az ügyfelek közokiratba vagy teljes bizonyító erejű magánokiratba foglalt hozzájárulása szükséges, melynek pontosan meg kell jelölnie a piackutató szerv számára kiszolgáltatható banktitokkört. Álláspontom szerint az erre vonatkozó felhatalmazást az adatvédelmi nyilatkozat egyéb részeitől elkülönítetten kell kezelni, tekintve, hogy a bank által nyújtott szolgáltatásokhoz nélkülözhetetlen adatkezelésektől jellegében eltér. Ha az ügyfél elzárkózik a piackutatásra vonatkozó nyilatkozat megtételétől, emiatt hátrány nem érheti. A nyilatkozat ugyanezen c) pontja lehetővé teszi személyes adatok átadását olyan harmadik személyeknek, akik a bank által vállalt szolgáltatás (postai csekk, bankkártya nyomtatása) teljesítése érdekében működnek közre. 1999 júniusában az Országgyűlés módosította az adatvédelmi törvényt, beiktatva a törvénybe az adatfeldolgozó kategóriáját. A jelenleg hatályos adatvédelmi törvény alapján adatfeldolgozó az a természetes vagy jogi személy, illetve jogi személyiséggel nem rendelkező szervezet, aki vagy amely az adatkezelő megbízásából személyes adatok feldolgozását végzi. Adatkezelő pedig az a természetes vagy jogi személy, illetve jogi személyiséggel nem rendelkező szervezet, aki 2000/88/II. szám vagy amely a személyes adatok kezelésének célját meghatározza, az adatkezelésre vonatkozó döntéseket meghozza és végrehajtja, illetőleg a végrehajtással adatfeldolgozót bízhat meg. Az Avtv. 6. § (2) bekezdése szerint az érintettet tájékoztatni kell az adatkezelés céljáról és arról, hogy az adatokat kik fogják kezelni, illetve feldolgozni.

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes